**PÁLYÁZATI FELHÍVÁS**

Budapest Főváros Közgyűlésének **Városfejlesztési, Közlekedési és Környezetvédelmi Bizottsága** – tekintettel a vonatkozó jogszabályok (a Fővárosi Önkormányzat Környezetvédelmi Alapjáról szóló [12/2009. (III. 13.) Főv. Kgy. rendelet](https://net.jogtar.hu/rendelet?council=fovaros&dbnum=104&docid=A0900012.FOV&searchUrl=/rendelet-kereso/gyors%3Fcouncil%3Dfovaros%26pagenum%3D4&timeshift=20150217&goto=21&celpara=4) 4. § *a)* pont, valamint [a környezet védelmének általános szabályairól szóló 1995. évi LIII. törvény 58. §](https://net.jogtar.hu/jogszabaly?docid=99500053.TV&celpara=58&goto=498) (4) bekezdés) rendelkezéseire –

* Budapest környezeti állapotának javítása, fejlesztése,
* a Fővárosi Közgyűlés által 2017 augusztusában jóváhagyott [Budapest 2017-2021. időszakra szóló Környezeti Program](http://budapest.hu/Lapok/Hivatal/Kornyezetvedelem.aspx) céljai megvalósításának elősegítésére

**nyílt pályázatot hirdet**

elsősorban az alábbi témakörökben, az alábbi célok megvalósítása érdekében:

* a szilárd hulladék csökkentése, és a levegőminőség javítása,
* a hulladék csökkentése, illetve különösen a műanyag-termékek – ünnepi és reklám eseményekhez szervezett tömeges – felhasználásának (léggömb-, lampioneregetés) csökkentése;
* a szelektív hulladékgyűjtés eredményességének, hatékonyságának növelése,
* a lakossági hulladékégetés káros hatásaival kapcsolatos megfelelő szemléletformálás;
* a tudatos és megfelelő vízgazdálkodási szemlélet erősítése,
* a csapadékvíz helyben tartása: az ingatlanon belüli, önellátó esővíz-visszatartás és hasznosítás;
* a fővárosi zöldfelületek létrehozása, megújítása, megfelelő gondozása, biológiai aktivitás, sokféleség növelése,
* az avar és kerti zöld hulladék megfelelő helyben történő komposztálása;
* különösen a zöldfelületekkel rosszul ellátott helyeken új zöldhomlokzat és zöldtető létrehozása;
* méhbarát kert, madárbarát kert, rovarhotel létesítése;
* a budapesti helyi védett természeti területeken a civil és önkéntes aktivitás növelésével járó programok szervezése és lebonyolítása, tanösvények létrehozása, fenntartása.

**A pályázat témaköreire összesen 61 979 ezer forint áll rendelkezésre.**

A pályázat részletes kiírása és az űrlapok elérhetők a [**www.budapest.hu**](http://www.budapest.hu) honlapon, továbbá a Főpolgármesteri Hivatal **Ügyfélszolgálati Irodájában** (Budapest, V. kerület, Bárczy István utca  
1-3.; hétfő és szerda: 8.00-18.00, kedd és csütörtök: 8.00-16.30, péntek: 8.00-14.00).

A pályázatokat Budapest Főváros Főpolgármesteri Hivatalához (1052 Budapest, Városház u. 9-11.) **2018. augusztus 31-ig** lehet benyújtani postai úton vagy az Ügyfélszolgálati Irodában személyesen **2018. augusztus 31-én 12:00 óráig**.

A borítékra kérjük ráírni: **Fővárosi Környezetvédelmi Alap 2018.**

A **benyújtás határidejének** Budapest Főváros Főpolgármesteri Hivatalába történő **érkeztetés dátuma** tekintendő. A késve érkezett pályázatok elbírálás nélkül érvénytelennek minősülnek.

A kiíró a pályázatokat legkésőbb **2018. november 30-ig elbírálja**, a pályázók **értesítéséről**  
**2018. december 31-ig gondoskodik**.